Document ID: 32002R0204

Kommissionens forordning (EF) nr. 204/2002
af 19. december 2001
om ændring af Rådets forordning (EØF) nr. 3696/93 om den statistiske aktivitetstilknyttede produktklassifikation (CPA) for Det Europæiske Økonomiske Fællesskab
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3696/93 af 29. oktober 1993 om den statistiske aktivitetstilknyttede produktklassifikation (CPA) for Det Europæiske Økonomiske Fællesskab(1), som ændret ved Kommissionens forordning (EF) nr. 1232/98(2), særlig artikel 5, litra b), og artikel 6, og
ud fra følgende betragtninger:
(1) Ved forordning (EØF) nr. 3696/93 indførtes en statistisk aktivitetstilknyttet produktklassifikation, herefter benævnt "CPA", til dækning af Fællesskabets statistiske behov.
(2) Ajourføringen af den statistiske nomenklatur for økonomiske aktiviteter i Fællesskabet (i daglig tale benævnt "NACE Rev. 1") gør det nødvendigt at foretage ændringer af CPA.
(3) Ændringen af det harmoniserede system og den kombinerede nomenklatur (HS/KN) i medfør af Kommissionens forordning (EF) nr. 2031/2001 af 6. august 2001 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif(3) gør det nødvendigt at foretage ændringer af CPA og at harmonisere og tydeliggøre teksterne.
(4) Det er nødvendigt at ændre CPA for at bevare det internationale integrerede system og for at skabe konvergens på verdensplan.
(5) Forordning (EØF) nr. 3696/93 bør derfor ændres i overensstemmelse hermed.
(6) Foranstaltningerne i denne forordning er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
Bilaget til forordning (EØF) nr. 3696/93 erstattes af teksten i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning anvendes fra den 1. januar 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. december 2001.

Labels: 12
3
19